Document ID: 31994R2238

NEUVOSTON ASETUS (EY) N:o 2238/94,
annettu 14 päivänä syyskuuta 1994,
asetuksen (EY) N:o 3359/93 muuttamisesta siltä osin kuin siinä säädetään polkumyyntitullin käyttöön ottamisesta Brasiliasta peräisin olevan, brasilialaisen Rima Industrial SA -yrityksen tuottaman ferropiin tuonnissa
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88(1),
ottaa huomioon komission ehdotuksen, jonka se on tehnyt kuultuaan mainitussa asetuksessa säädettyä neuvoa-antavaa komiteaa,
sekä katsoo seuraavaa:
1. Neuvosto otti asetuksen (ETY) N:o 1115/91(2) 1 artiklan 3 kohdalla käyttöön lopullisen 12,2 prosentin polkumyyntitullin sellaisen ferropiin tuonnissa, joka kuuluu CN-koodeihin 7202 21 10, 7202 21 90 ja ex 7202 29 00, on peräisin Brasiliasta ja jota valmistaa ja vie suoraan yhteisöön brasilialainen yritys Rima Industrial SA, Belo Horizonte, Brasilia (jäljempänä "Rima").
2. Asetuksen (ETY) N:o 1115/91 1 artiklan 3 kohta kumottiin Riman esittämän kumoamisvaatimuksen vuoksi yhteisön tuomioistuimen tapauksesta C-216/91 7 päivänä joulukuuta 1993 antamalla päätöksellä.
3. Neuvoa-antavaa komiteaa kuultuaan ja asetuksen (ETY) N:o 2423/88 14 artiklan mukaisesti komissio aloitti 6 päivänä toukokuuta 1992 julkaisemallaan lausunnolla(3) uuden tutkimuksen erityisesti asetuksesta (ETY) N:o 1115/91.
4. Kyseisen uuden tutkimuksen johdosta neuvosto asetuksella (EY) N:o 3359/93(4) muutti Brasiliasta peräisin olevan ja Riman tuottaman ferropiin tuonnissa käyttöön otetun polkumyyntitullin 20,5 prosentiksi.
5. Rima vaati näin muutetun tullin kumoamista EY:n perustamissopimuksen 176 artiklan mukaisesti, jossa määrätään, että toimielimen, jonka säädöksen yhteisön tuomioistuin on julistanut mitättömäksi, on toteutettava tuomioistuimen tuomion täytäntöön panemiseksi tarvittavat toimenpiteet.
6. Komissio tarkasteli annetun päätöksen vaikutuksia tällä hetkellä sovellettavaan tulliin ja vahvisti, että Riman tilanne ei ole merkittävästi muuttunut verrattuna tilanteeseen, jossa se oli ensimmäisen tutkimuksen aikana, jonka vuoksi tuomioistuin oli vaatinut Rimaa koskevan tullin kumoamista. Tullin kumoamisen vuoksi Rima ei maksanut minkäänlaista polkumyyntitullia uutta tutkimusta aloitettaessa.
7. Neuvosto on siis sitä mieltä, ettei Riman tarvitse maksaa korkeampaa tullia kuin se, joka otettiin käyttöön ennen ensimmäistä tutkimusta, koska ottaen huomioon, ettei kyseinen yritys ole harjoittanut vientiä yhteisöön toisen tutkimuksen aikana, neuvostolla ei ole mitään syytä uskoa, että Rimaa koskevat olosuhteet olisivat muuttuneet toisen tutkimuksen aikana. Olisi siis kumottava Riman osalta asetuksella N:o 3359/93 käyttöön otettu 20,5 prosentin polkumyyntitulli sen voimaantulopäivästä alkaen.
8. Koska tällä asetuksella ei muuteta eikä vahvisteta asetuksen (EY) N:o 3359/93 sisältämiä toimenpiteitä asetuksen (ETY) N:o 2423/88 15 artiklan 1 kohdan tarkoittamalla tavalla, niiden tämän säännöksen mukainen päättymispäivämäärä pysyy muuttumattomana,
ON ANTANUT TÄMÄN ASETUKSEN:
1 artikla
Kumotaan Brasiliasta peräisin olevan ja Rima Industrial SA -yrityksen (Belo Horizonte, Brasilia) tuottaman ferropiin tuonnissa asetuksen (EY) N:o 3359/93 1 artiklan 2 kohdassa käyttöön otettu 20,5 prosentin polkumyyntitulli.
Brasiliasta peräisin olevan ferropiin tuonnissa mainitun asetuksen 1 artiklan 2 kohdassa käyttöön otettu 25 prosentin polkumyyntitulli ei koske Rima Industrial SA -yrityksen (Belo Horizonte, Brasilia) valmistamia ja viemiä tuotteita.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 10 päivästä joulukuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä syyskuuta 1994.

Labels: 18
3
4
1